Twee sterf wat onder munisipale bus beland(Foto: Verskaf) Twee vroue is Dinsdagoggend dood nadat ŉ munisipale bus hulle buite ŉ kliniek in Boksburg raakgery het. Die bestuurder het glo omstreeks 08:05 beheer oor die bus verloor en die slagoffers in die parkeerterrein van die kliniek getref. Die twee vroue, ŉ veiligheidswag en ŉ lid van die publiek wat die kliniek besoek het, het op die toneel aan hul beserings beswyk. Die busbestuurder is na die Sunward Park-hospitaal geneem nadat hy ligte beserings opgedoen het. “Die slagoffers is vanoggend by hul huise weg met die verwagting dat hulle aan die einde van die dag weer na hul geliefdes sou terugkeer – en toe gebeur dié voorval. Ons wil ons innige medelye betuig met die families van die oorledenes,” het Nomadlozi Nkosi, burgemeesterskomiteelid vir gemeenskapsdiens, gesê. (Foto: Verskaf) Volgens Nkosi gaan die munisipaliteit berading aan die personeel van die kliniek en diegene wat die voorval sien gebeur het, verskaf. “Ons het ook ŉ volledige ondersoek van stapel gestuur om vas te stel presies wat gebeur het.”